CELEX: 52020PC0497
Language: hr
Date: 2020-09-14
Title: Prijedlog PROVEDBENE ODLUKE VIJEĆA o ovlašćivanju Švedske za primjenu snižene stope poreza na električnu energiju koja se izravno dostavlja plovilima na vezu u luci u skladu s člankom 19. Direktive 2003/96/EZ

EUROPSKA KOMISIJA
            Bruxelles, 14.9.2020.
            COM(2020) 497 final
            2020/0254(NLE)
            Prijedlog
            PROVEDBENE ODLUKE VIJEĆA
            o ovlašćivanju Švedske za primjenu snižene stope poreza na električnu energiju koja se izravno dostavlja plovilima na vezu u luci u skladu s člankom 19. Direktive 2003/96/EZ
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Oporezivanje energenata i električne energije u Uniji uređeno je Direktivom Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                     1
                   (dalje u tekstu „Direktiva o oporezivanju energije” ili „Direktiva”).
               
               
                  U skladu s člankom 19. stavkom 1. Direktive, dodatno odredbama utvrđenima posebno u njezinim člancima 5., 15. i 17., odlučujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja razine oporezivanja radi provođenja pojedinih politika.
               
               
                  Provedbenom odlukom Vijeća 2014/725/EU od 14. listopada 2014.
                     2
                   (kojoj je prethodila Provedbena odluka Vijeća 2011/384/EU od 20. lipnja 2011.
                     3
                  ) Švedska je već ovlaštena za primjenu snižene stope poreza na električnu energiju koja se izravno isporučuje plovilima na vezu u luci („električna energija s obale”), osim za privatna plovila za rekreaciju
                     4
                  .
               
               
                  Cilj je ovog prijedloga produljiti to ovlaštenje u skladu sa zahtjevom Švedske s obzirom na to da je postojeće odstupanje isteklo 25. lipnja 2020. 
               
               
                  U dopisu od 15. kolovoza 2019. švedska nadležna tijela obavijestila su Komisiju da namjeravaju produljiti postojeću mjeru do 31. prosinca 2023. Dostavila su dodatne informacije u dopisu od 1. travnja 2020.
               
               
                  Švedska nadležna tijela namjeravaju nastaviti primjenjivati sniženu stopu u iznosu od 5 SEK (približno 0,484 EUR) (
                     5
                  ) po MWh poreza na električnu energiju za električnu energiju s obale. U vrijeme podnošenja zahtjeva ta je stopa poreza bila u skladu s najnižom stopom oporezivanja električne energije za poslovne potrebe kako je utvrđena Direktivom 2003/96/EZ. Člankom 13. Direktive utvrđena je granica dopuštenog odstupanja od 5 % za države članice koje nisu uvele euro.
               
               
                  Podsjeća se da se člankom 13. Direktive o oporezivanju energije države članice obvezuje da jednom godišnje provjere jesu li stope poreza izražene u nacionalnim valutama u skladu s najnižim stopama iz Direktive. Ta se provjera obavlja na temelju tečajeva objavljenih prvog radnog dana listopada u Službenom listu Europske unije. Države članice mogu zadržati visinu oporezivanja koja je na snazi u vrijeme godišnjeg usklađivanja samo ako preračunavanjem iznosa poreza izraženog u eurima dođe do porasta od manje od 5 % ili 5 EUR, ovisno o tome koji je iznos manji, razine oporezivanja izražene u nacionalnoj valuti.
               
               
                  Zatraženo razdoblje valjanosti odstupanja traje od 26. lipnja 2020.do 31. prosinca 2023., čime se nastavlja na postojeće odstupanje i nalazi se unutar okvira najduljeg razdoblja dopuštenog člankom 19. Direktive o oporezivanju energije.
               
               
                  Snižavanjem poreza nastoji se potaknuti ta plovila, koja se električnom energijom obično opskrbljuju iz pomoćnog motora pogonjenog naftom, da umjesto toga upotrebljavaju električnu energiju s obale. Te odredbe dovode do smanjenja emisija iz plovila na vezu, čime se smanjuje taloženje tvari koje uzrokuju zakiseljavanje, što je problem osobito na jugozapadu Švedske. Smatra se da odredbe dovode i do znatnih poboljšanja stanja okoliša na lokalnoj razini, među ostalim u obliku smanjenja razina buke.
               
               
                  Sniženje se odnosi na smanjenje poreza na energiju koji se inače primjenjuje na električnu energiju s obale s 34,7 SEK po MWh na 5 SEK po MWh.
               
               
                  S druge strane, prema članku 14. stavku 1. točki (c) Direktive o oporezivanju energije države članice moraju od poreza izuzeti energente koji se upotrebljavaju za proizvodnju električne energije na plovilima na vezu u luci te električnu energiju proizvedenu na njima. To mogu učiniti i u slučaju električne energije proizvedene na brodovima za plovidbu na unutrašnjim vodenim putovima u skladu s člankom 15. stavkom 1. točkom (f) Direktive. Švedska je potvrdila prenošenje posljednje navedenog neobveznog oslobođenja.
               
            
            
               Švedska će primijeniti sniženu stopu poreza za električnu energiju na svu opskrbu električnom energijom s obale najmanjeg napona 380 V za plovila za komercijalnu plovidbu najmanje bruto mase 400 tona. Švedska nadležna tijela ograničenje smatraju primjerenim kako bi se osiguralo da se apsolutna većina plovila koja se upotrebljavaju u međunarodnom prometu i veća plovila koja se upotrebljavaju u nacionalnom prometu obuhvate predloženim sniženjem. To su plovila koja se smatra odgovornima za najveći udio emisija koje nastaju radom pomoćnih motora na plovilima na vezu u lukama. Sniženje se ne primjenjuje kada se brod upotrebljava u privatne svrhe ili kada je dugoročno u raspremi ili izvan pogona.
            
            
               
                  Međutim, plovila nemaju obvezu upotrebe električne energije s obale.
               
            
            
               Švedska nadležna tijela uvažavaju da mjera predstavlja državnu potporu. No obuhvaćena je područjem primjene točaka od 167. do 174. Komisijinih Smjernica o državnim potporama za zaštitu okoliša i energiju za razdoblje 2014.–2020. Mjera ispunjava i materijalne uvjete iz Uredbe Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora („Uredba o općem skupnom izuzeću”, „GBER”).
            
            
               Švedska nadležna tijela potvrđuju da se mjerom daje prednost vlasnicima brodova za komercijalnu plovidbu. Međutim, smatraju da je mjera neutralna u pogledu konkurencije jer je dostupna svim brodovima (osim brodovima za privatnu upotrebu) na vezu u švedskim lukama. Kad je riječ o učinku na trgovinu među državama članicama, Švedska pretpostavlja da će on biti zanemariv jer odabir luke ovisi o odredištu tereta, a ne o smanjenim troškovima priveza zahvaljujući sniženju poreza na električnu energiju s obale.
            
            
               Procjenjuje se da će godišnji proračunski rashodi iznositi 6 milijuna SEK.
            
         
         
            
               Potpora se dodjeljuje u obliku povrata kojim se smanjuje porezno opterećenje na predmetnu vrstu električne energije.
            
            
               Švedska nadležna tijela smatraju da sniženje poreza na električnu energiju s obale ne stvara znatnu korist u tržišnom natjecanju za operatere plovila koji upotrebljavaju električnu energiju s obale u odnosu na one koji električnu energiju proizvode na plovilima. Ako se u obzir uzmu samo troškovi za električnu energiju i porez, tada su troškovi za električnu energiju s obale po nižoj stopi poreza neznatno niži od cijene za električnu energiju proizvedenu na plovilu. No na ukupne troškove upotrebe električne energije s obale utječu i dodatni troškovi u obliku naknada za priključenje, ulaganja u priključak na plovilu te, izravno ili neizravno, troškova ulaganja u objekte za opskrbu u lukama. Međutim, s obzirom na to da su ulaganja u objekte za opskrbu u lukama i na plovilu prilično skupa, švedska nadležna tijela smatraju da je niža stopa poreza preduvjet da bi ih luke i vlasnici brodova izvršili.
            
            
               Cilj je mjere smanjenje utjecaja pomorskog prometa na okoliš. Mjerom će se smanjiti emisije koje se prenose zrakom i buka s plovila na vezu. Mjerom će se pridonijeti olakšavanju dostizanja graničnih vrijednosti dušikova dioksida utvrđenih Direktivom o kvaliteti zraka (2008/50/EZ) u lučkim gradovima. To pozitivno utječe i na druge parametre kvalitete zraka u okolici luka.
            
            
               
                  Švedska je zatražila da se ovlaštenje izda do 31. prosinca 2023., počevši od 26. lipnja 2020., nastavljajući bez prekida postojeće odstupanje i u okviru najduljeg razdoblja navedenog u članku 19. stavku 2. Direktive.
               
            
            
               •Dosljednost s postojećim odredbama politike u tom području
            
            
               
                  Oporezivanje električne energije uređeno je Direktivom 2003/96/EZ, posebice člankom 10.  Člankom 14. stavkom 1. točkom (c) propisuje se obvezno oslobođenje od poreza za energente za plovidbu i električnu energiju proizvedenu na plovilu. Člancima 5., 15. i 17. omogućuje se državama članicama da primjenjuju diferencirane poreze, uključujući oslobođenja i sniženja, na određene načine upotrebe električne energije. Međutim, te odredbe, kakve jesu, ne omogućuju niže oporezivanje električne energije s obale.
               
               
                  Ta je mjera državna potpora i u području je primjene zakonodavstva EU-a o tom predmetu, posebno Uredbe Komisije 651/2014/EU
                     6
                  .
               
            
            
               Odredbe iz Direktive o oporezivanju energije
            
            
               
                  Procjena mjere na temelju članka 19. Direktive 2003/96/EZ
               
               
                  Tekst članka 19. stavka 1. prvog podstavka Direktive glasi: 
               
               
                  „Dodatno odredbama u prethodnim člancima, posebno člancima 5., 15. i 17., djelujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja radi provođenja pojedinih politika”.
               
               
                  Komisija je već preporučila upotrebu električne energije s obale kao alternative proizvodnji električne energije na plovilima na vezu i time prepoznala njezine prednosti u pogledu zaštite okoliša
                     7
                  . 
               
               
                  Mogućnost uvođenja povoljnijeg poreznog tretmana na električnu energiju s obale može se predvidjeti u skladu s člankom 19. Direktive jer je cilj tog članka omogućiti državama članicama uvođenje daljnjih oslobođenja ili sniženja radi provođenja pojedinih politika. 
               
               
                  Švedska je zatražila da se mjera primjenjuje na približno 3,5 godina, što je manje od najduljeg razdoblja dopuštenog člankom 19. stavkom 2., tj. šest godina. U načelu bi razdoblje primjene odstupanja trebalo biti dovoljno dugo da se lučki operateri i dobavljači električne energije ne obeshrabre u pogledu daljnjih ili novih potrebnih ulaganja u objekte za električnu energiju s obale. Tim će se razdobljem operaterima brodova koji moraju planirati svoja ulaganja u brodsku opremu osigurati najveća moguća pravna sigurnost. 
               
            
            
               Međutim, odstupanjem se ne bi smjelo ugroziti budući razvoj postojećeg pravnog okvira te bi za njega trebalo uzeti u obzir nadolazeću reviziju Direktive o oporezivanju energije i mogućnost da Vijeće donese pravni akt na temelju prijedloga Komisije o izmjeni Direktive o oporezivanju energije. To preispitivanje slijedi nakon evaluacije Direktive o oporezivanju energije
                  8
                i Zaključaka Vijeća o okviru EU-a za oporezivanje energije od 28. studenoga 2019.
                  9
                Vijeće je u svojim Zaključcima pozvalo Komisiju da analizira i procijeni moguće opcije kako bi u dogledno vrijeme objavila prijedlog revizije Direktive o oporezivanju energije te da posebno uzme u obzir područje primjene Direktive, najniže stope i pojedina sniženja poreza i oslobođenja od poreza. 
            
            
            
               Stoga, iako se čini primjerenim izdati ovlaštenje za zatraženo razdoblje, odstupanje bi trebalo odobriti pod uvjetom da se opća pravila o tom pitanju ne počnu primjenjivati prije kraja 2023.
            
            
            
               
                  Pravila o državnim potporama
               
               
                  Snižena stopa poreza od 5 SEK (približno 0,484 EUR) (
                     10
                  ) po MWh koju su predvidjela švedska nadležna tijela bila je u vrijeme podnošenja zahtjeva u skladu s najnižom stopom oporezivanja električne energije za poslovne potrebe kako je utvrđena Direktivom 2003/96/EZ.
               
            
         
         
            
               
                  Stoga se čini da je mjera obuhvaćena člankom 44. Uredbe Komisije 651/2014/EU, kojim se određuju uvjeti pod kojima se potpora u obliku sniženja poreza za zaštitu okoliša u skladu s Direktivom 2003/96/EZ može izuzeti od obveze prijave državne potpore. Međutim, u ovoj fazi nije moguće utvrditi jesu li ispunjeni svi uvjeti iz te uredbe i ne dovodi li se prijedlogom provedbene odluke Vijeća u pitanje obveza države članice da osigura poštovanje pravila o državnim potporama, posebno u slučaju potpore na koju se primjenjuje izuzeće, a koja je obuhvaćena Uredbom Komisije 651/2014/EU.
               
            
            
               •Dosljednost u odnosu na druge politike Unije
            
            
               
                  Politika zaštite okoliša i klimatska politika
               
               
                  Zatražena mjera najvećim se dijelom odnosi na EU-ovu politiku zaštite okoliša. U mjeri u kojoj će pomoći smanjenju upotrebe pogonskih goriva na plovilima u lukama, mjerom će se zapravo pridonijeti cilju poboljšanja kvalitete lokalnog zraka, smanjenja buke i borbe protiv klimatskih promjena. Direktivom 2008/50/EZ o kvaliteti zraka
                     11
                   zahtijeva se da države članice osiguraju da se razine nekoliko onečišćivača zraka zadrže ispod graničnih vrijednosti, ciljnih vrijednosti i normi kvalitete zraka koje su u njoj utvrđene. Na temelju te obveze od država članica zahtijeva se da pronađu rješenja za probleme kao što su emisije s brodova na vezu u lukama, ako je relevantno, te je moguće zamisliti da će se u lukama s tim problemima poticati upotreba električne energije s obale u okviru cjelokupne strategije za kvalitetu zraka. Upotreba električne energije s obale potiče se i Direktivom (EU) 2016/802
                     12
                  , kojom se uređuje sadržaj sumpora u brodskim gorivima.
               
               
                  Prema podacima koje su dostavila švedska nadležna tijela upotreba električne energije s obale dovela je do smanjenja emisija sumporova dioksida, dušikovih oksida, lebdećih čestica i ugljikovih oksida. Švedska nadležna tijela u ovom trenutku nemaju dodatnih novijih procjena smanjenja emisija koja se pripisuju mjeri. Potencijal mjere nije u potpunosti iskorišten jer je skupa oprema potrebna i na lučkim obalama i na brodovima. Upotreba električne energije s obale važna je za nastojanja Švedske da zadovolji norme kvalitete zraka u skladu s Direktivom 2008/50/EZ od 21. svibnja 2008. o kvaliteti zraka i čišćem zraku za Europu.
               
               
                  Energetska politika
               
               
                  Mjera je u skladu s Direktivom 2014/94/EU o uspostavi infrastrukture za alternativna goriva
                     13
                  , kojom se uređuje pitanje postavljanja objekata za opskrbu električnom energijom s obale u lukama gdje postoji potražnja za takvim objektima i ako troškovi nisu nerazmjerni u odnosu na koristi, uključujući koristi za okoliš. Priznata je i kao cilj od zajedničkog interesa za dodjelu državne potpore na temelju članka 107. stavka 1. UFEU-a.
                     14
                  
               
               
                  Treba podsjetiti na to da je važan razlog za nepovoljan položaj električne energije s obale u odnosu na konkurenciju taj što je njezina alternativa, tj. električna energija koja se proizvodi na plovilima u pomorskim lukama, trenutačno u potpunosti oslobođena od plaćanja poreza: osim što je od plaćanja poreza oslobođeno pogonsko gorivo koje se upotrebljava u proizvodnji električne energije, što odgovara uobičajenom stanju u skladu s člankom 14. stavkom 1. točkom (a) Direktive 2003/96/EZ, od plaćanja poreza oslobođena je i sama električna energija proizvedena na plovilu (vidjeti članak 14. stavak 1. točku (c) Direktive 2003/96/EZ). Iako se može smatrati da je potonje oslobođenje teško uskladiti s ciljevima Unije za zaštitu okoliša, u njemu se odražavaju razmišljanja o praktičnosti. Točnije, za oporezivanje električne energije proizvedene na plovilu bila bi nužna izjava vlasnika broda, čiji je poslovni nastan često u trećoj zemlji, ili operatera o količini potrošene električne energije. U izjavi bi osim toga bilo nužno utvrditi udio električne energije potrošene u teritorijalnim vodama države članice u kojoj postoji obveza plaćanja poreza. Tako bi nastalo veliko administrativno opterećenje za vlasnike brodova koji bi morali izdavati te izjave za svaku državu članicu na čije se teritorijalne vode to odnosi.
               
               
                  Prometna politika
               
               
                  Mjera je u skladu s Preporukom Komisije 2006/339/EZ o poticanju uporabe električne energije s obale za brodove na vezu u lukama Zajednice
                     15
                   i Komunikacijom Komisije o strateškim ciljevima i preporukama za politiku EU-a o pomorskom prometu
                     16
                  .
               
               
                  Unutarnje tržište i pošteno tržišno natjecanje
               
               
                  U odnosu na unutarnje tržište i pošteno tržišno natjecanje mjerom se samo smanjuje postojeća razlika u poreznom tretmanu dvaju konkurentnih izvora električne energije za plovila na vezu, tj. proizvodnje na plovilu i električne energije s obale, nastala zbog oslobođenja od plaćanja poreza na pogonska goriva.
               
               
                  Švedska nadležna tijela nisu uočila znatne promjene u odabiru luka među vlasnicima brodova koje se mogu povezati s dostupnosti objekata za električnu energiju s obale. Električnu energiju s obale trenutačno upotrebljavaju uglavnom trajekti i stalne brodske linije. Vlasnici brodova ne biraju luku prema tome postoji li opskrba električnom energijom s obale ili ne. Dionici navode da brodovi za kružno putovanje često biraju vez prema tome je li dostupna električna energija s obale.
               
               
                  Nadalje, pristup električnoj energiji s obale bit će omogućen predmetnim brodovima neovisno o zastavi i neće uzrokovati povlašteniji porezni tretman nacionalnih gospodarskih subjekata u odnosu na njihove konkurente iz drugih država članica EU-a.
               
               
                  S obzirom na tržišno natjecanje među lukama očekuje se da će svi mogući utjecaji na trgovinu među državama članicama koji bi mogli nastati promijene li plovila svoje rute radi mogućnosti da po sniženoj stopi poreza troše električnu energiju s obale biti zanemarivi. U situaciji u kojoj je, kako je prethodno navedeno, barem kratkoročno malo vjerojatno da upotreba električne energije s obale postane gospodarski isplativija od proizvodnje goriva na plovilima unatoč sniženju poreza, malo je vjerojatno i da će to sniženje poreza na električnu energiju s obale znatno narušiti tržišno natjecanje među lukama navodeći plovila na promjenu plana puta s obzirom na dostupnost te mogućnosti.
               
               
                  S obzirom na vremenski okvir predložen za produljenje ovlaštenja za primjenu snižene stope poreza malo je vjerojatno da će se analiza iz prethodnih stavaka promijeniti prije datuma isteka mjere, osim ako dođe do znatnih promjena u postojećem okviru i situaciji.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 19. Direktive Vijeća 2003/96/EZ.
               
            
            
               •Supsidijarnost (za neisključivu nadležnost) 
            
         
         
            
               
                  Područje neizravnog oporezivanja obuhvaćeno člankom 113. UFEU-a samo po sebi ne pripada isključivoj nadležnosti Europske unije u smislu članka 3. UFEU-a.
               
               
                  Međutim, u skladu s člankom 19. Direktive 2003/96/EZ Vijeću je u okviru sekundarnog prava dana isključiva nadležnost za ovlašćivanje države članice da uvede daljnja oslobođenja ili sniženja u smislu te odredbe. Stoga države članice ne mogu preuzeti ulogu Vijeća. Prema tome, načelo supsidijarnosti ne može se primijeniti na ovu provedbenu odluku. U svakom slučaju, s obzirom na to da ovaj akt nije nacrt zakonodavnog akta, nije ga potrebno proslijediti nacionalnim parlamentima u skladu s Protokolom br. 2 uz Ugovore radi preispitivanja usklađenosti s načelom supsidijarnosti.
               
            
            
               •Proporcionalnost
            
            
               
                  Prijedlog je u skladu s načelom proporcionalnosti. Sniženje poreza ne nadilazi ono što je potrebno za ostvarenje predmetnog cilja.
               
            
            
               •Odabir instrumenta
            
            
               
                  Predloženi je instrument provedbena odluka Vijeća. Člankom 19. Direktive 2003/96/EZ predviđena je samo ta vrsta mjere.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Ex post evaluacije/provjere primjerenosti postojećeg zakonodavstva
            
            
               
                  Nije potrebna evaluacija postojećeg zakonodavstva zbog ove mjere.
               
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Švedska i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Ovaj se prijedlog odnosi na ovlašćivanje pojedine države članice na njezin zahtjev te stoga procjena učinka nije potrebna.
               
               
                  Prema podacima koje je dostavila Švedska mjera će imati ograničeni učinak na porezne prihode. Točnije, na temelju procjene poreznih rashoda koji proizlaze iz te mjere i prema švedskim nadležnim tijelima, u nadolazećim godinama očekuje se gubitak od 6 milijuna SEK godišnje.
               
               
                  Švedska očekuje da će mjera imati pozitivan učinak na ostvarivanje njezinih ciljeva zaštite okoliša, a osobito poboljšanja kvalitete zraka u skladu s Direktivom 2008/50/EZ o kvaliteti zraka i čišćem zraku za Europu. Upotreba električne energije s obale dovela je do smanjenja emisija sumporova dioksida, dušikovih oksida, lebdećih čestica i ugljikovih oksida. Potencijal mjere nije u potpunosti iskorišten jer je skupa oprema potrebna i na lučkim obalama i na brodovima.
               
            
            
               •Primjerenost i pojednostavnjenje propisa
            
            
               
                  Mjerom se ne predviđa pojednostavnjivanje. Ona se temelji na zahtjevu koji je podnijela Švedska i odnosi se samo na tu državu članicu.
               
            
            
               •Temeljna prava
            
         
         
            
               
                  Mjera ne utječe na temeljna prava.
               
            
            
               4.UTJECAJ NA PRORAČUN
            
            
               
                  Mjera ne dovodi do financijskog ili administrativnog opterećenja Unije. Prijedlog stoga ne utječe na proračun Unije.
               
            
            
               5.DRUGI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Nije potreban plan provedbe. Ovaj prijedlog odnosi se na ovlaštenje za sniženje poreza koje se izdaje pojedinačnoj državi članici na njezin zahtjev. Daje se na ograničeno razdoblje do 31. prosinca 2023. Stopa poreza koja će se primjenjivati u skladu je s najnižom razinom oporezivanja utvrđenom Direktivom o oporezivanju energije. Mjera se može revidirati u slučaju zahtjeva za produljenjem nakon isteka razdoblja valjanosti.
               
            
            
               •Dokumenti s objašnjenjima (za direktive)
            
            
               
                  Za ovaj prijedlog nije potrebna objava dokumenata s objašnjenjima o prenošenju. 
               
            
            
               •Detaljno obrazloženje posebnih odredbi prijedloga
            
            
               
                  Člankom 1. propisuje se da će se Švedskoj dopustiti primjena snižene stope poreza na električnu energiju koja se izravno dostavlja plovilima na vezu u švedskim lukama („električna energija s obale”), osim za privatna plovila za rekreaciju. Porezna stopa mora biti u skladu s najnižom razinom oporezivanja električne energije za poslovne potrebe utvrđene Direktivom. Isporuka električne energije po sniženoj stopi privatnim plovilima za rekreaciju, kako su definirana člankom 14. stavkom 1. točkom (c) drugim podstavkom Direktive 2003/96/EZ, neće biti moguća.
               
               
                  Člankom 2. propisuje se da se zatraženo ovlaštenje daje s učinkom od 26. lipnja 2020., nastavljajući se na sadašnju Provedbenu odluku Vijeća 2014/725/EU, do 31. prosinca 2023., unutar okvira najduljeg razdoblja od šest godina dopuštenog Direktivom, kao što je Švedska zatražila.
               
            
            
               2020/0254 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o ovlašćivanju Švedske za primjenu snižene stope poreza na električnu energiju koja se izravno dostavlja plovilima na vezu u luci u skladu s člankom 19. Direktive 2003/96/EZ
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                  17
               , a posebno njezin članak 19.,
            
            
               uzimajući u obzir prijedlog Europske komisije,
            
            
               budući da:
            
         
         
            
               (1)Provedbenom odlukom Vijeća 2014/725/EU
                  18
                Švedska je ovlaštena za primjenu snižene stope poreza na električnu energiju koja se izravno dostavlja plovilima na vezu u luci („električna energija s obale”) u skladu s člankom 19. Direktive 2003/96/EZ do 25. lipnja 2020.
            
            
               (2)U dopisu od 15. kolovoza 2019. Švedska je zatražila ovlaštenje za nastavak primjene snižene stope poreza na električnu energiju s obale u skladu s člankom 19. Direktive 2003/96/EZ. Švedska nadležna tijela dostavila su dodatne informacije u dopisu od 1. travnja 2020.
            
            
               (3)Sniženjem stope poreza koje namjerava primjenjivati Švedska želi nastaviti promicanje upotrebe električne energije s obale. Upotreba takve električne energije smatra se načinom osiguravanja potrebne električne energije na plovilima na vezu u lukama koji je manje štetan za okoliš od upotrebe pogonskih goriva na tim plovilima.
            
            
               (4)U mjeri u kojoj se pri upotrebi električne energije s obale izbjegavaju emisije onečišćivača zraka povezanih s upotrebom pogonskih goriva, njome se pridonosi poboljšanju lokalne kvalitete zraka u lučkim gradovima i smanjenju buke. Stoga se očekuje da će se mjerom pridonijeti ciljevima politike Unije u području zaštite okoliša, zdravlja i klime.
            
            
               (5)Dopuštanje Švedskoj da primjenjuje sniženu stopu oporezivanja ne prelazi okvire onoga što je potrebno za povećanje upotrebe te električne energije jer će proizvodnja električne energije na plovilima i dalje biti konkurentnija alternativa u većini slučajeva. Iz istog razloga i zbog trenutačno relativno niskog stupnja prodora te tehnologije na tržište, nije vjerojatno da će mjera znatno narušavati tržišno natjecanje tijekom svojeg trajanja te stoga neće negativno utjecati na pravilno funkcioniranje unutarnjeg tržišta.
            
            
               (6)U skladu s člankom 19. stavkom 2. Direktive 2003/96/EZ ovlaštenja odobrena u skladu s tom odredbom strogo su vremenski ograničena. Kako bi se osiguralo da je razdoblje valjanosti ovlaštenja dovoljno dugo da se relevantne gospodarske subjekte ne obeshrabruje u pogledu potrebnih ulaganja, primjereno je izdati ovlaštenje do 31. prosinca 2023. Međutim, ovlaštenje bi se trebalo prestati primjenjivati od datuma početka primjene općih pravila o poreznim pogodnostima za električnu energiju s obale koje Vijeće donese na temelju članka 113. ili neke druge relevantne odredbe Ugovora o funkcioniranju Europske unije ako se te odredbe počnu primjenjivati prije 31. prosinca 2023. 
            
            
               (7)Kako bi se pružila pravna sigurnost lučkim operaterima i operaterima brodova te kako bi se izbjeglo moguće povećanje administrativnog opterećenja za distributere i preprodavače električne energije, trebalo bi osigurati da Švedska može nastaviti primjenjivati sniženu stopu poreza na električnu energiju s obale. Zatraženo ovlaštenje stoga bi trebalo izdati s učinkom od 26. lipnja 2020., nastavljajući bez prekida prethodno uređenje na temelju Provedbene Odluke 2014/725/EU.
            
            
               (8)Ovom se Odlukom ne dovodi u pitanje primjena pravilâ Unije o državnim potporama,
            
            
               DONIJELO JE OVU ODLUKU: 
            
            
               Članak 1.
            
            
               Švedska se ovlašćuje za primjenu snižene stope poreza na električnu energiju koja se izravno dostavlja plovilima na vezu u luci („električna energija s obale”), osim za privatna plovila za rekreaciju, uz uvjet poštovanja najnižih razina oporezivanja iz članka 10. Direktive 2003/96/EZ.
            
            
               Članak 2.
            
            
               Ova se Odluka primjenjuje od 26. lipnja 2020. do 31. prosinca 2023.
            
            
               Međutim, ako Vijeće, odlučujući na temelju članka 113. UFEU-a ili neke druge relevantne odredbe Ugovora o funkcioniranju Europske unije, predvidi opća pravila o poreznim pogodnostima za električnu energiju s obale, ova se Odluka prestaje primjenjivati na dan početka primjene tih općih pravila.
            
            
               Članak 3.
            
            
               Ova je Odluka upućena Kraljevini Švedskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 283, 31.10.2003., str. 51.–70.
               
               
                  
                     (2)
                  
                        SL L 301, 21.10.2014., str. 27.–28.
               
               
                  
                     (3)
                  
                        SL L 170, 30.6.2011., str. 36.–37.
               
               
                  
                     (4)
                  
                        Pojam „privatno plovilo za rekreaciju” definiran je u članku 14. stavku 1. točki (c) drugom podstavku Direktive 2003/96/EZ.
               
               
                  
                     (5)
                  
                        Svi izračuni temelje se na tečaju od 1. listopada 2018. tj. 10,3300 SEK za 1 EUR. Vidjeti SL C 353/1 od 2.10.2018.
               
               
                  
                     (6)
                  
                        Uredba Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014., str. 1.–78.).
               
               
                  
                     (7)
                  
                        Preporuka Komisije 2006/339/EZ od 8. svibnja 2006. o poticanju uporabe električne energije s obale za brodove na vezu u lukama Zajednice (SL L 125, 12.5.2006.).
               
               
                  
                     (8)
                  
                        SWD(2019) 329 final.
               
               
                  
                     (9)
                  
                        Zaključci Vijeća od 28. studenoga 2019., 14608/19, FISC 458. 
               
               
                  
                     (10)
                  
                        Svi izračuni temelje se na tečaju od 1. listopada 2018. tj. 10,3300 SEK za 1 EUR. Vidjeti SL C 353/1 od 2.10.2018.
               
               
                  
                     (11)
                  
                        Direktiva 2008/50/EZ Europskog parlamenta i Vijeća od 21. svibnja 2008. o kvaliteti zraka i čišćem zraku za Europu (SL L 152, 11.6.2008., str. 1.).
               
               
                  
                     (12)
                  
                        Direktiva (EU) 2016/802 Europskog parlamenta i Vijeća od 11. svibnja 2016. o smanjenju sadržaja sumpora u određenim tekućim gorivima (SL L 132, 21.5.2016., str. 58.–78.).
               
               
                  
                     (13)
                  
                        Direktiva 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (SL L 307, 28.10.2014., str. 1.–20.).
               
               
                  
                     (14)
                  
                        C(2014) 2231 final od 9. travnja 2014.
               
               
                  
                     (15)
                  
                        Preporuka Komisije 2006/339/EZ od 8. svibnja 2006. o poticanju uporabe električne energije s obale za brodove na vezu u lukama Zajednice (SL L 125, 12.5.2006.).
               
               
                  
                     (16)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Strateški ciljevi i preporuke za politiku pomorskog prometa EU-a do 2018., COM(2009) 8 final od 21. siječnja 2009.
               
               
                  
                     (17)
                  
                        SL L 283, 31.10.2003., str. 51.
               
               
                  
                     (18)
                  
                        SL L 301, 21.10.2014., str. 27.–28.